Голямо признание за българското айкидо - Още спорт - Други спортове - Gong.bg
Голямо признание за българското айкидо
2 август, 10:31
Голямо признание получи българското айкидо, след като председателят на родната федерация Пламен Юруков беше избран за член на Управителния съвет на Европейската айкидо федерация.
Това се случи по време на Общо събрание на Европейската централа в Амстердам (Холандия). На събитието присъстваха Мицутеру Уешиба - правнук на основателя на айкидо Морихеи Уешиба и цялото ръководство на Световната айкидо федерация.
"За мен е огромна чест да бъда избран в Управителния съвет на Европейската айкидо федерация. Приемам този отговорен пост като признание за работата на целия ми екип. Това ни задължава да се трудим още по-усърдно за развитието на айкидо и промотиране на ценностите, които нашият спорт възпитава, в България, Европа и света“, заяви след избора си Юруков.
В специално видео послание Еврокомисарят по образованието, културата, младежта и спорта Тибор Наврачич приветства в Мицутеру Уешиба в Европа. През тази година се честват 60 години от установяване на дипломатическите отношения между Япония и Обединена Европа, а през 2018 г. стартира политически диалог в сферата на спорта.
Преди 3 години пък Европейската комисия покани Световната айкидо федерация за стратегически партньор на Европейската седмица на спорта, която се провежда в ЕС през септември. Айкидо е и част от проекти по програма Еразъм+ за превенция на агресията.
"За нас е радостно, че Европейските айкидо организации се мобилизираха в промотиране на физическата активност и здравословния начин на живот. Изграждането на здрав мост между физическата активност и образованието е наш основен приоритет. И бойно изкуство като айкидо има огромен потенциал за изпълнението на този приоритет. Използвам случая да поздравя всички новоизбрани членове на Управителния съвет на Европейската айкидо федерация и да им пожелая успех“, заяви Наврачич в изявлението си.
През месец юни 2020 година пък ще се отбележат 30 години Българска айкидо федерация и 35 години айкидо в България. Специален гост ще бъде правнукът на Морихей Уешиба - Мицутеру Уешиба.